Anton Čorba už dva týždne žije v stane na brehu Hornádu v Ťahanovciach. Asi sto metrov od pohostinstva Súdk" smerom k tunelu chová kozy. Tie sa stali miestnou atrakciou.
KOŠICE. Vyučený stolár Anton Čorba tvrdí, že počas zimy býva v dome v obci Ťahanovce. Keďže ako bývalý podnikateľ nemá prácu, rozhodol sa zveľadiť okolie, kde sa od detstva hrával.
"Až do jesene tu budem, pokiaľ ma policajti nevyhodia. Občas prídu a pýtajú povolenie. Žiadne zatiaľ nemám. Neviem, že by bolo zakázané tu stanovať, nie je tu žiadna značka. Keď prší, prespávam v stane, ak je pekne, tak pri ohníku. Je to verejne prístupný priestor," vraví Anton.
Pracuje od rána do večera, ľudia si ho chodia fotiť, pristavujú sa mamičky s deťmi. Snaží sa prostredie skultúrniť.
"Nakúpil som kozy, tu je trávy dostatok. Natrápim sa, ale bude po nás niečo vidieť. Kozy sú najlepšie kosačky, postupne to tu vyčistíme. Už som vyzbieral niekoľko vriec odpadu. Čo sa dá spáliť, hodím do ohňa, plasty a konzervy však hádžem do vriec," vysvetľuje "farmár". Má trinásť kôz, medzi nimi aj capa i maličké. Na noc ich zamyká do ohrady.
Sťažuje sa na to, že údajne prekáža policajtom.
"Starosta Ťahanoviec Ján Nigut súhlasí, aby som tu bol. Neviem, čo im vadí, stále chcú povolenie. Postavil som aj latrínu. Ak ide niekto okolo, môže ju zadarmo využiť. Nemusí teda hľadať zákutia v prírode."
Kozičky. Sú najlepšia kosačka.
Chce prilákať deti
Tvrdí, že je šťastný človek. Žije v súlade s prírodou. Je vegetarián, ryby nechytá, mlieka zatiaľ veľa nie je, ale pre jeho potrebu mu stačí.
"Nekupujem takmer nič, len múku, vyrobím si syr. Veľa toho nepotrebujem," vraví a na otázku, či sa v okolí nepotulujú asociáli, ktorí by mu strpčovali život, dodáva, že si poradí.
"Ja s nimi problém nemám. Prišiel tu jeden, vylial som mu víno a vyhnal som ho odtiaľ. Povedal som mu, že ak sa tu ešte raz opitý objaví, tak ho hodím do vody. Ja si po celodennej práci ľahnem a pozerám na hviezdy. Nepotrebujem, aby ma tu otravoval nejaký alkoholik."
Plánuje vybudovať posedenie pre ľudí. Chce, aby sa v blízkosti vody cítili dobre. Všetko robí zadarmo.
"Ja nezarábam, robím to pre deti, tie sú budúcnosť. Čo dnes robia? Vidím synovca, sedí celý deň za počítačom. Ja som bol v jeho veku von, plával som. Urobím aj posedenie, som stolár. Ohradím to tu, ľudia tu budú mať minizoo. A zadarmo."
Nebojí sa, že by mu kozy utiekli na blízku železničnú trať. Povedal, že toto nie sú hlúpe zvieratá.
"Kedysi som tu s otcom pásol ovce, tie boli sprosté. Koza je inteligentná."
Starosta Nigut: Povolenie dostane
Starosta J. Nigut nám povedal, že povolenie A. Čorbovi vydajú.
"Vidím v tom rozvoj agroturistiky, pribudne tu atrakcia a obohatí sa cestovný ruch v lokalite Hornádu. Je tu priestor na kempovanie. Na úrade si ľudia môžu kúpiť povolenku na lov rýb, keďže toto je lovný revír kaprov. Rokujeme s Povodím Hornádu a Bodvy ako majiteľom pozemku, o ktorý sa staráme aj my. Čistíme to tu pravidelne. Ten pán nám veľmi pomáha. Myslím, že z mestskej časti problém s povolením nebude."
Foto k článku: Veronika Janušková
Polícia: Utiekol do vody
Podľa polície hliadka v stredu večer spozorovala na tráve pri Hornáde dva stany, kozy, ohradu na zver i drevenú latrínu.
"Oslovila majiteľa zveri, či má oprávnenie na chov i súhlas majiteľa pozemku zdržiavať sa tam. Odmietol podať vysvetlenie. Odmietol sa preukázať dokladom totožnosti a policajti ho vyzvali, aby ich nasledoval k služobného vozidlu. Na to muž skočil do rieky, prebrodil sa na druhú stranu a ušiel do lesa. Bol tam jeho syn, ktorý polícii uviedol jeho údaje. Polícia teraz zisťuje, kto je vlastník pozemku, či majiteľ vydal súhlas inej osobe pozemok používať, ako aj to, či má povolenie k chovu zveri," povedala policajná hovorkyňa Jana Mésarová.